**1. 雲(之一)**

連鞭是車，連鞭是厝

連鞭是綿仔糖，連鞭是城堡

雲，無固定的面貌。

因為知影外形在人看，

無絕對的媠稗，

因為知影佇生命內底

變化才是袂變的真理。

伊

袂因為鼻頭tú puh出來的痘仔煩惱

袂因為額頭新刻的皺紋哀爸叫母

嘛袂因為多出來的五公斤體重

毋敢出門。

**4. 海湧**

一尾一尾銀色的魚仔

相錚欲爬起來岸頂

無論錚kah偌頭前

無論溢kah偌懸[偌](http://210.240.194.97/TG/Concordance/concordance.asp?hp=hl&su=%E5%81%8C)猛

最後總是嘛著

化作無形

**9. 忘憂森林**

**之二 迷霧森林**

罩濛

是樹林尚媠的時陣

濛將一切箍作一夥

無我 無你

無樹 無花

無人 無物。

**10. Ipad kap杯仔**

**之一 Ipad**

伊是電視，嘛是樂器

會曉報路，閣會講天氣

會當幫助咱做工課

提來thit-thô嘛真舒適

因為無將伊當作電腦

所以伊才會當

啥物攏是。

**11. 杯仔**

杯仔

總有一kang會破

所以

佇iah袂破去的時

請好好珍惜kap伊作夥的時間

有一kang杯仔若破

嘛請你毋免傷心

因為

到彼時

咱，嘛會破。

**12. 杯仔摔破，敢有要緊1？**

「杯仔囥khah入去le̍h，連鞭會lak落!」

「毋通爬懸爬低，連鞭摔落來!」

自細漢，大人就按呢教示咱。

「著找穩定的頭路，未來才會有保障！」

「毋thang la̍h，按呢傷冒險!」

大漢了後，大家猶原互相提醒。

大家攏欲找

尚穩定的頭路

大家攏欲做

尚無冒險、尚無危險的代誌

安全的路

乎咱的人生

失去改變的可能、

失去成長的機會，

乎咱這馬就會當預知

二十年後的生活。

因為驚對“未來”造成傷害

咱suah毋敢好好仔活佇“現在”

白白乎人生空過。

袂記得

「無快樂的現在

就無幸福的未來」

這个不變的道理。

驚驚袂得等，

驚失敗，就失去成功的機會。

杯仔摔破

其實嘛無真正hiah-nī-á要緊。

人生內底

尚安全的路

嘛一定會是

尚無聊的路。

註1：大家攏真驚杯仔摔破，毋過以我的經驗，佇餐廳內底摔破杯仔無人會叫咱賠錢，佇厝lìn摔破杯仔其實掃起來就好。佇人生內底，咱驚的代誌100項內底會真正造成大損害的可能khah無一項，毋過咱suah因為驚，失去真濟真濟豐富人生的機會。

**13. 義大遊樂世界(組詩五首)**

**之一 遊樂園**

遊樂園內底有各種無仝的器材：

有的衝真緊，有的溫lûn仔行；

有的大起大落，有的也真平和；

有的一tak久仔就結束，

有的坐真久閣坐袂suah。

活動範圍大的，會當看真懸、真hng,

活動範圍細的，自頭到尾攏ka-na佇仝一个小所在

這來彼去踅圓箍。

無仝的遊樂器材適合無仝款的人坐：

好膽的人坐khah刺激的，

無kah意起起落落的

就坐khah穩在的。

總是：

毋管坐著佗一台

Thìng候時間一到

嘛是就say good-bye，

換別人坐。

**之五 旋轉木馬**

一日一日

一年一年

Liòng懸、竄低

Liòng懸、竄低

拍拼的伊，出力向前。

久年以後

伊雄雄發現

家己

猶原停佇原地

一點仔toh無改變。

**17. 你用啥物養飼家己的生命？**  
你用啥物養飼家己的生命？  
你kā生活的重心囥佇佗位？  
  
無代誌通做的時，  
你敢會空虛？

一个人的時，  
是毌是感覺孤單？  
  
開好車、住“豪宅”  
你的生命敢有得到成就？  
有權閣有勢  
你的人生敢著算是成功？  
  
年華消逝  
你敢有感覺人生空過？  
長日將近的時，  
你敢會當無遺無憾，安心入夢？  
  
過一陣仔閣tú著tsia个問題  
你敢會當肯定家己  
猶原iah是有滿意的答案？

**20. 快樂的代誌**

我問少年人

啥物是人生尚快樂的代誌

一个笑笑仔講：

出國thit-thô是快樂的代誌

另外一个稍可歹勢，面仔紅記記：

男女做愛是幸福的代誌

閣有一个suah無意無意：

閒閒啥攏免做，就是世間尚kái好的代誌。

毋過，

導遊tshuā團出國thit-thô

看起來嘛無真快樂

黃色片的演員

做起來嘛無kái歡喜

路邊的街友歸日閒仙仙

感覺起來若會有淡薄仔憂愁？

原來，快樂的原因毋是做啥代誌

是用啥款心情去做伊。

**21. 做無工課(khang-khuè)**

「最近有閒無」？

「仝款真無閒neh!」

大家逐日拍拼

想欲乎世界閣khah完美

想欲乎家庭閣khah幸福

想欲乎生命閣khah充實

所以

平常時工課做kah半暝

吃飯慣習ná配電腦

爬山的時嘛 就隨時檢查智慧手機

袂當lose任何一條訊息

所以

尚驚人講咱

「無工課好做」

Iah是「做無工課」

毋過，經過久長閣忝頭的拍拼了後

世界敢有變khah完美？

家庭敢有變khah幸福？

生命敢有變khah充實？

停落來的時，心內敢有滿足的感覺？

身軀的若行了傷緊

靈魂就綴袂就伊的跤步

肉體愈骨力的人

心就愈貧惰

佇人生的路途中

尚好是不時將跤步停落來

將心靜落來

乎家己無工課好做

好好仔享受做「無工課」的甘甜。

**23. 簡單的智慧 -- 腦筋急轉彎**

**之一**

將象囥入去冰箱

需要幾个步驟？

--冰箱門拍開、象囥入去、門kah關起來。

世間的真理原本就是tsiah簡單、tsiah樸素

是咱的頭殼傷過複雜

Tsiah會看袂出人生

簡單的道理。

**之五**

一个查某囡仔欲按怎向查甫人證明

家己是真正的查某人？

-- 提身分證乎對方看。

佇現代社會人的目珠內底

事實若無寫tiàm文件頂頭

就毋是事實。

**之六**

無愛讀冊的囝仔啥物課攏毋去上

只有佗一節課無法度缺席？

-- 下課

人就算是會當逃避人生所有的代誌

總嘛是著面對死亡的降臨。

**29. 主人kap奴隸**

Tng當身體發出訊息

講伊已經去餓就，

你定kā伊講

莫吵，我leh無閒。

用這款方式，

你證明你是主人，

身體是奴隸。

Tng當身體發出信息

講伊已經傷飽，

你suah講

毋過雞蛋糕真媠

看起來真好吃款；

毋過雞排真芳

鼻起來袂pháinn吃款。

敢有人看過牛吃傷飽

去看胃腸科的？

草埔有tsiah-nī濟無仝的草

羊仔敢會去吃彼个

色緻好看，毋過對身體有損害的花？

為著欲證明你是身體的主人，

你甘願

毋聽身體的話

做一个

連畜牲攏不如的人。

有一日

身體擋袂牢，

大聲喝hiu

講伊無欲閣忍受

你的草ta̍h、你的傷害。

你開始暝日煩惱、四界走縱，

想盡辦法

走找彼个

身體“無定”會想欲的物；

做一寡

身體“無定”會kah意的代誌。

Phôo-phôo-thánn-thánn，

將以前虐待身體的額

攏總還還轉去，

做身體乖順的

奴隸。

**33. 地獄kap天堂**

「l'autre est l'enfer」(他人是地獄)

--J. P. Sartre \*

逐家攏認為

家己的思考模式

才是正確

逐家攏希望

地球照家己想欲ài 的方式轉se̍h

逐家攏leh要求

別人「改正」in 的作為。

「我是為你好」

「我是關心你」

「按呢做才是對的」

「按呢處理，你的人生才會進步…」

逐日、逐日

咱攏活佇「別人」的地獄內底

逐日、逐日

咱嘛一直乎家己

誠作親人、朋友的地獄

每一个人

攏是獨立的

每一个人

攏有家己的生活經驗kap知識

愛

毋是將對方關佇籠仔內

愛

嘛毋是乎對方變作

家己的鏡、

家己的附屬

印度的哲學家講：

「地獄乎人創作出來，

因為咱期待天堂」

若是無要求

「大家攏仝款」的天堂，

就袂有

「你ná會按呢…」的地獄

Tháu縛家己

Tháu縛別人

自由，才是真正的天堂。

註：

J. P. Sartre (1905-1980)：法國存在主義哲學家。Tsit句話是ùi伊1944年的哲學劇《Huis clos》(《無路通出去》)內面出來的，這齣戲內底閣有1段真出名的話：「因為無鏡，人只好kā別人當作是鏡，ùi別人hia走尋家己存在的證據，通過別人的眼光來認捌家己…」。

**39. 假設句**

假設句是複合句的一種，

伊是由二个簡單句組成──

其中一句描述向望發生的代誌

另外一句描述代誌若是發生，會有啥款好結果。

這種複合句差不多攏會用假設詞來開始，

伊會當指向過去

嘛會當指向未來。

假設句會當乎咱平淡、不幸的現實生活變作彩色：

「假使彼當時我若……

這馬就好過啊」

「若準早知……

就袂按呢啊」

「假使我有

成功的事業、富裕的生活、

美滿的婚姻、友孝的囝兒、

健康的身體、和樂的家庭……

一定會真快樂」!

若是生活中有傷濟假設句

咱就會將注意力攏囥佇

已經過去，無法度閣改變的過去，

抑是iah袂發生、嘛毋知敢會發生的未來。

袂記得咱真正la̍k佇手頭的

只有現在。

**43. 神聖的母親**

母親節的時

無分政府kap民間

無論電視抑電台

大家聲聲句句感謝

偉大的母親

大家攏需要

神聖的母親、

包容的女性：

囝仔撞死人1

老母欲哭欲nih，

佇鏡頭前向大家叩頭會失禮。

查甫人咧？

老爸走去匿，

囝仔將藥水布縛佇無受傷的頭殼頂，

藏佇病院毋敢出來。

藝人分手\*

女朋友kap前女朋友攏出來pué-huē，

查甫人咧？

Tiām-tiām佇邊仔做無事人。

神聖的母親

有家庭，無自我：

「我絕對相信家己的尪婿

袂對不起我」；

「我絕對相信家己的囝仔

袂做出傷天害理的代誌」。

神聖的母親

袂當做科學家、

袂當做詩人、

袂當做官、

袂當追求家己的理想：

Tsia攏是尪的工課、

Tsia攏是囝的工課。

原來，社會讚揚的  
神聖母親，  
人人呵咾的  
包容女性，  
其實不過是查甫人軟tsiánn  
自私、免負責任的  
美麗包裝。

註1：新聞報導，葉姓的少年家撞死人，伊的母親直直出來向社會、向被害人家屬會失禮，少年家的老爸自頭到尾攏匿起來無出面；撞死人的葉姓少年家一直假影受傷匿佇病院/朋友hia，毋願意現身。

註2：姚姓查甫藝人kap隋姓查某藝人分手，人講王姓查某藝人是第三者。隋姓kap王姓2位查某藝人分別開過記者會說明。姚姓藝人suah 嘛一直leh逃避，無願意出來講清楚。

**44. “新好男人”無欲鬥洗碗**

**之一 媽媽的感動**

“媽媽，今仔日是你的生日

我來kā你鬥洗碗！”

“阿母，今仔日是母親節

煮飯就乎我來鬥相共”

“乖囝仔，你有影真貼心，媽媽無白疼你”

“貼心的，為著慶祝咱結婚5周年，

Kā囝仔洗身軀這項代誌

今仔日就交乎我lo̍h!”

“Án某的，為就體貼你上班的辛苦，

以後逐禮拜三攏乎我來洗碗好啊!”

“難得你閣tsiah會曉想！”

媽媽對家己的尪婿、囝仔tsiah-nī-á捌代誌

感覺真安慰、真滿足。

因為伊的安慰kap滿足

“家”事，suah慢慢仔攏總變作是

“媽”事

**45. 囡仔故事的期末考卷**

〈一〉、人生目標：下面是囡仔故事內底，女性角色(無一定是女主角)的人生目標。請寫出下面tsia个描述是ùi佗一个故事出來的 (逐題5分)。另外，內面有一个選項是囡仔故事內底無可能出現的，請指出是佗一个(5分)？

1. 啥物攏免做，一直睏，等王子來kā伊唚，了後就嫁彼个王子。

2. 想盡辦法將金瓜變作馬車，葉仔變作媠衫，通去舞會吸引王子的注意，最後嫁乎王子。

3. 想盡辦法找到會當娶伊的王子，乎家己會當ùi半人半畜牲的怪物變作正常人。

4. Kap王子私奔，嫁王子。

5. 嫁乎王子/國王了後想辦法除掉魔鏡所講，比伊khah 媠的人，乎家己維持世界尚媠的身分。

6. 追求生命的成長kap對世界的貢獻。

〈二〉、結婚對象：下面是囡仔故事內底，女主角的結婚對象。請寫出下面tsia个描述是ùi佗一个故事出來的(逐題5分)。另外，內面有一个選項是囡仔故事內底無可能出現的，請指出是佗一个 (5分)？

1. 將伊掠去的生份人。

2. 拍敗“將伊掠去的人/怪獸”的生份人。

3. 無代無誌suah走來kā伊唚的生份人。

4. 無代無誌經過樹林，用in養母仝款的方法騙女主角將長頭毛放落來的生份人。

5. 將伊的病治療好的生份人。

6. 拾到伊落去的球的生份水蛙。

7. In爸爸去彼偷挽花，suah hông掠到彼間厝的生份主人。

8. 自由選擇敢有欲結婚，以及結婚對象是啥人。

〈三〉、連看maih:下面是囡仔故事內底，女主角無應該做的代誌kap後果，請將對應的選項連起來(逐題5分)。

1. 探問尪婿的秘密 A. 乎狼吃掉

2. 做尪婿禁止的代誌，親像入去某一个房間 B. 乎尪婿追殺

3. kap生份人做朋友，聽伊的話去看媠花 C. 尪婿會變作天鵝飛走

4. Kap人講話 D. 兄哥會無法度變轉來

〈四〉、申論題：請解釋Simone de Beauvoir 1所講，「女性毋是出世就誠做女性，是hông教育做女性的」這句話的意涵(10分)。

**34. 輪迴**

「眾業所感，獲報如是…動經億劫，求出無期。此界壞時，寄生他界。他界次壞，轉寄他方…」。-- 地藏菩薩本願經

「你ná會siān講toh講袂pìnn!」

「你ná會攏欲按呢!」

罵人的

明知對方的習慣就是按呢

Suah逐遍攏擋袂條；

Hông罵的

明知對方無kah意這種做法

Suah嘛無想欲改變。

逐月逐日

咱一直、一直為著仝款的代誌

Kap仝款的人來冤家。

「我ná會tsiah衰，逐遍攏tú著爛桃花？」

「我ná會tsiah歹運，逐遍生理攏失敗？」

「我ná會攏……」

用仝款的方法做仝款的代誌

想欲得到無仝的結果，

這是有憨人才會有的期待1。

想欲有幸福快樂的未來，

脫離無止盡的“輪迴”

只有ùi改變面對生活中大細項代誌的模式

開始！

註1：[Albert Einstein](http://thinkexist.com/quotes/albert_einstein/)(愛因斯坦)捌講過類似的話：Insanity: doing the same thing over and over again and expecting different results(神經病：一直做仝款的代誌，suah來肖想有無仝的結果!)

**47. 風吹 -- 獻乎作夥為台語文運動拍拼的前輩kap友志**

**之一 吹袂落1 的風吹**

風愈透

風吹飛愈懸

Tsìnn**2**風，是風吹展現韌性kap實力的時

對面吹來的兇風、惡風、狂風

吹kah伊腳步袂穩，

吹kah伊phiân過來phiân過去

伊的身影

佇風中愈飛愈懸

佇烏暗的環境內底

大方展現家己tshia-iānn 的色緻

**48. 台灣教育(之一)**

法國的大學生毋捌Hugo 2？

無可能！

英國的大學生無讀過Shakespeare 3？

我毋相信！

露西亞的大學生對Dostoevsky 4無啥物印象？

絕對袂按呢！

台灣的大學生無讀過任何台灣文學名家的作品？

這是理所當然......

佇學校教英語

「應該應該，國際化才有未來！」

佇學校教華語

「應該應該，社會通行的語言著顧乎在！」

佇學校教母語

「抗議抗議，恁ná會攏tsiah-nī-á意識形態？」

台灣囝仔佇愈受愈懸的教育過程當中

慢慢仔

袂記得家己是啥人。

**54. 標語**

佇台灣的大街小巷行踏，

不時會看到各種標語：

「喝酒不開車，開車不喝酒」

「禁止亂倒垃圾」

「水深危險，禁止戲水」

「時時防火，歲歲平安」

標語kap現實完全[對反](http://twblg.dict.edu.tw/holodict_new/result_detail.jsp?n_no=10483&curpage=1&sample=%E7%9B%B8%E5%8F%8D&radiobutton=1&querytarget=2&limit=20&pagenum=1&rowcount=1)：

真濟人亂擲糞埽的所在

才會有「禁止亂擲」的標語

大家飲kap醉茫茫了後，照常開車

才會有「醉不上道」的標語

佇插愈濟支「禁止耍水」的所在泅水

愈顯示會出游泳的技術；

佇「十次車禍九次快」的所在尬車

才表現會出車的性能；

「禁倒垃圾，違者罰錢」的標語下面

糞埽的數目永遠kap罰金成正比 ──

若是無hông罰到，

Phiann一遍算賺一遍

加做幾遍仔就好額。

細漢的時陣，學校分的筆記簿仔後面

攏會印「做一個堂堂正正的中國人」

毌知是彼陣的人做代誌攏無堂正，

亦是其實大部分的台灣民眾

彼時就已經無感覺家己是中國人？

**55. 滿千送百**  
「滿千送百」  
「第二杯半價」  
「買五件送一件」  
「預付一期拍六折」  
咱的世界

乎濟濟siânn人的折扣

包圍  
  
「我用2成的價數  
買你選擇的權力好無？」  
「我用3成的回饋  
買你的自由好無？」

「我用4成的折數

決定你身軀邊的人欲吃啥貨好無？」  
若好，恁以後就ài對我一心一意  
袂當閣去接近別人。  
  
我會用你預先支付的錢  
成作人質。  
另日，你若想欲選擇  
別牌的衫  
別人的咖啡  
別間的游泳池  
我會將tsia个錢沒收，算是

自由的贖金、  
變心的代價。

**56. 核電五則**

**之二 高貴的台灣人**

核廢料就囥佇蘭嶼、運去北韓，

橫直已經乎in補償金，

咱有俗的電通用khah重要

Tsia个番仔、落伍國家的人，

死就準suah，

免管in个死活啦！

**之五 幸福的台灣人**

台電有in的專業，

政府欲按呢做一定也有伊的道理，

咱毋通為反對來反對。

只要乖乖聽政府的話，

在伊舞、在伊pìnn，

啥物攏免想，啥物攏免驚

咱一定會當做1个

幸福的台灣人

**61. Facebook (二)：安定的時代**

「真[媠](http://twblg.dict.edu.tw/holodict_new/result_detail.jsp?n_no=8310&curpage=1&sample=%E6%BC%82%E4%BA%AE&radiobutton=1&querytarget=2&limit=20&pagenum=1&rowcount=6)的風景」

60幾人tshi̍h讚

「好吃的餐廳」

120幾人tshi̍h讚

「少年查某囡仔貼相片講心情」

360幾人tshi̍h讚

反對核能電廠

12人tshi̍h讚

抗議媒體壟斷

6个人

講讚

原來，佇21世紀的台灣社會

「小警總」猶原佇咱的心中

霆伊的警示聲......。

**63.資訊時代**

Éng過佇國家級的實驗室tsiah有的電腦，

即陣hōo咱提來掠生氣的鳥仔去撞無辜的豬仔

Tsìn前用佇國對國的通訊網路，

Tsit-má hōo咱提來發佈晚頓beh tsia̍h啥貨

將衛星phah起lih太空，

Hōo咱會當即時知影美國有1隻牛peh去樹仔頂的消息

將基地台建設乎好，

所以咱會當隨時App hōo朋友，講tú-á上課有juā無聊。

人講，

Tsé 就是資訊時代